Aqtoğain piiri

Aqtoğain piiri (kaz. Ақтоғай ауданы, Aqtoğai audany) on hallintopiiri Qarağandyn alueella Kazakstanissa. Sen keskus on Aqtoğain kylä. Piirin pinta-ala on 52 000 neliökilometriä. Siellä oli arviolta 14 940 asukasta vuonna 2026. Aqtoğain piiri rajoittuu lännessä Şetin ja pohjoisessa Qarqaralyn piireihin, idässä Abain alueen Aiagözin piiriin, etelässä Balqaşin kaupunkiin, Jetısun alueen Qaratalin ja Almatyn alueen Balqaşin piireihin sekä lounaassa Priozerskin kaupunkiin ja Jambylin alueen Moiynqūmin piiriin. Se sijaitsee Kazakstanin kumpumaan puoliaavikko- ja aavikkovyöhykkeillä. Pohjoisessa on matalia vuoristoja, joista Qyzylarai (1 565 metriä) ja Qyzyltas (1 238 metriä) muodostavat Qarasorin ja piirin etelärajalla sijaitsevan Balqaşjärven vedenjakajan. Etelä- ja keskiosat ovat kumpuilevaa tasankoa. Hyötykaivannaisiin kuuluvat kupari, molybdeeni, volframi, lyijy, sinkki, rautamalmi, talkki, kvartsiitti ja rakennusaineet. Seudulla vallitsee ankara mannerilmasto. Talvet ovat kylmiä ja vähälumisia ja kesät kuumia ja kuivia. Tammikuun keskilämpötila on pohjoisessa –16 ja etelässä –14 ja heinäkuun keskilämpötila vastaavasti 16 ja 24 astetta. Vuotuinen sademäärä on pohjoisessa 350 ja etelässä 150 millimetriä. Jokia ovat pohjoisesta etelää kohti virtaavat Toqyrau, Qusaq, Qaratal, Espemeiırman, Aqtailaq, Aşşyözerk ja Espe, jotka ehtyvät ennen Balqaşjärveä. Keski- ja eteläosien kasvillisuus koostuu ruohoista ja heinistä. Vuorten laaksoissa kasvaa mäntyjä, koivuja, poppeleita ja haapoja. Eläinkuntaan kuuluvat argaali, metsäkauris, saiga, villisika, susi, kettu, korsakki ja mäyrä. Vuonna 1931 perustettuun piiriin kuuluvat Saryşağanin ja Şäşubain taajamat sekä Abain, Aiyrtasin, Aqtoğain, Jidebain, Kejekin, Nürkenin, Orta Deresınin, Qarabūlaqin, Qaramende bin, Qūsaqin, Qyzylarain, Şabanbai bin, Saryterekin ja Tasaralin kyläpiirikunnat. Asukkaista on vuoden 2026 arvion mukaan 92,4 prosenttia kazakkeja ja 5,2 prosenttia venäläisiä. Piirin läpi kulkevat Balqaşiin johtavat maantiet ja rautatiet. Asukkaiden pääelinkeino on maatalous. Qyzylarain ja Bektauatan vuoret ovat suosittu retkeilykohde. Lähteet Aiheesta muualla Piirin sivusto